На основу члана 138. став 1. Устава Републике Србије[[1]](#footnote-1) и члана 31. став 2. Закона о Заштитнику грађана[[2]](#footnote-2), поступајући по притужби АА, у поступку контроле законитости и правилности рада Покрајинског секретаријата за социјалну политику, демографију и равноправност полова и Секретаријата за јавне службе и социјална питања Градске управе града Панчева, Заштитник грађана

**У Т В Р Ђ У Ј Е**

**Покрајински секретаријат за социјалну политику, демографију и равноправност полова АП Војводина је поступио незаконито и неправилно када је у поступку ревизије решења којим је утврђен престанак права на породичну инвалиднину и увећану породичну инвалиднину у складу са престанком школовања притужиљиног сина ББ, упутио примедбе првостепеном органу да се под школовањем не може подразумевати формални упис школске године, већ се под школовањем подразумева активно учешће ученика у процесу школовања, на основу којих је првостепени орган поступио, спровео поновни поступак и донео решење којим је утврђен ретроактивни престанак права на породичну инвалиднину и увећану породичну инвалиднину ученику ББ, са даном стицања статуса ванредног ученика, а услед чега је посебним решењем првостепеног органа, утврђена неоснована исплата породичне и увећане породичне инвалиднине притужиљином сину ББ, а чија ће исплата бити захтевана у посебном поступку.**

**На овај начин Покрајински секретаријат је погрешно применио материјално право, неправилно и посебно некоректно поступио, ставивши притужиљиног сина у положај неоснованог дужника за износ од 1.893.085,00 динара.**

На основу Уставом и законом прописаних овлашћења, Заштитник грађана Покрајинском секретаријату за социјалну политику, демографију и равноправност полова и Секретаријату за јавне службе и социјална питања Градске управе града Панчева, упућује следеће:

**ПРЕПОРУКЕ**

**I**

**Потребно је да Покрајински секретаријат за социјалну политику, демографију и равноправност полова АП Војводина, применом ванредних правних средстава из раније важећег Закона о општем управном поступку[[3]](#footnote-3), стави ван правне снаге решење Секретаријата за јавне службе и социјална питања Градске управе града Панчева број: III-08-58-510/2017 од 11.04.2017.године, као и да убудуће, а у конкретном случају у поступку ревизије, поступа у складу са Законом о основним правима бораца, војних инвалида и породица палих бораца.**

**II**

**Потребно је да Секретаријат за јавне службе и социјална питања Градске управе града Панчева, након поступања Покрајинског секретаријата по препоруци I, применом ванредног правног средства по одредбама новог Закона о општем управном поступку, поништи своје решење број: III- 08-58-510/2016 од 13.08.2020.године и да одлучи о праву/престанку права на породичну инвалиднину и увећану породичну инвалиднину, притужиљиног сина ББ, као детета палог борца, а у складу са Законом о основним правима бораца, војних инвалида и породица палих бораца и са ставовима Заштитника грађана у конкретном случају.**

**Покрајински секретаријат ће обавестити Заштитника грађана о поступању по препоруци I, у року од 30 дана од дана пријема акта, уз достављање доказа.**

**Секретаријат за јавне службе и социјална питања обавестиће Заштитника грађана о поступању по препоруци II, у року од 30 дана од дана пријема акта о поступању Покрајинског секретаријата по препоруци I, уз достављање доказа.**

**Разлози**

Заштитнику грађана обратила се АА из …, притужбом на рад Секретаријата за јавне службе и социјална питања Градске управе града Панчева, због доношења решења којим, њеном сину ББ, ученику средње школе, као детету палог борца, ретроактивно престаје право на породичну инвалиднину и увећану породичну инвалиднину, због стицања статуса ванредног ученика.

Ценећи да се притужбом указује на незаконито поступање и кршење принципа добре управе, Заштитник грађана је применом члана 29. Закона о Заштитнику грађана спровео поступак контроле законитости и правилности рада Секретаријата за јавне службе и социјална питања Градске управе града Панчева (У даљем тексту: Секретаријат), Покрајинског секретаријата за социјалну политику, демографију и равноправност полова (У даљем тексту: Покрајински секретаријат), те је на основу навода притужбе, изјашњења наведених органа, достављањем података о школовању ББ од Шумарске школе у Краљеву, извршеног непосредног надзора над радом Секретаријата за јавне службе и социјална питања Градске управе града Панчева[[4]](#footnote-4) и над радом Покрајинског секретаријата за социјалну политику, демографију и равноправност полова[[5]](#footnote-5), утврдио следеће чињенично стање:

Притужиљи АА и њеном сину ББ је као сауживаоцима права на породичну инвалиднину на основу Закона о основним правима бораца, војних инвалида и породица палих бораца, решењем Секретаријата за јавне службе и социјална питања Градске управе града Панчева, број: 113-580-111/2011-02 од 31.03.2011. године, признато право на породичну инвалиднину по основу супруга и оца, палог борца. Истим решењем је притужиљином сину ББ, признато право и на увећану породичну инвалиднину, као детету палог борца.

Секретаријат је дана 20.12.2016. године, донео решење број: III-08-58-510/2016, којим ББ, почев од 31.08.2016. године, престаје право на породичну инвалиднину као сауживаоцу права на породичну инвалиднину, као и на увећану инвалиднину са образложењем да је престао да се школује. Наведено решење је у поступку ревизије у смислу Закона о основним правима бораца, војних инвалида и породица палих бораца, Покрајински секретаријат за социјалну политику, демографију и равноправност полова, решењем број: 139-580-21/2017-02 од 27.01.2017. године, поништио из разлога што је тумачио да се под школовањем у смислу члана 30. Закона о основним правима бораца, војних инвалида и породица палих бораца, подразумева активно учешће у процесу школовања, а не упис школске године и Секретаријату за јавне службе и социјална питања, вратио предмет на поновни поступак и одлучивање, са примедбама да се прецизно утврде чињенице о школовању ББ, односно да се првостепени орган обрати школи коју похађа именовани и прибави податке да ли је похађао школу, у ком статусу, односно да ли је редован или ванредан ученик, као и да ли је активно учествовао у процесу школовања.

Секретаријат за јавне службе и социјална питања Градске управе града Панчева је поступајући по примедбама Покрајинског секретаријата, спровео поновни поступак и донео решење брoj: III-08-58-510/2017 од 11.04.2017.године, којим ББ, престаје право на породичну и увећану породичну инвалиднину, почев од 31.08.2013.године, а из разлога што је школске 2012/2013 године стекао статус ванредног ученика. У образложењу датог решења је наведено да није похађао наставу и није полагао испите, те да се под школовањем подразумева активно учешће у процесу школовања, а на које је Покрајински секретаријат у поступку ревизије, актом број: 139-580-142/2017-02 од 01.06.2017. године, дао сагласност. Даље, на основу наведеног решења о престанку права породичну и увећану породичну инвалиднину, Секретаријат за јавне службе и социјална питања је донео решење број: III -08-58-510/2017 од 03.07.2017. године, којим је утврђено да је притужиљи и њеном сину, у периоду од 01.12.2013. године до 01.12.2016. године, као корисницима права на породичну инвалиднину као сауживаоцима, а притужиљином сину и на увећану породичну инвалиднину, неосновано вршена исплата, те да им је неосновано исплаћен износ од 1.893.085,00 динара, као и да ће се повраћај истог спровести у посебном поступку. Против наведеног решења, другостепеном органу је изјављена жалба, који је решењем исту одбио, након чега је вођен управни спор који је окончан пресудом Управног суда у Београд број 15 у 15953/2017 од 04.05.2020.године, којом се тужба притужиље уважава, поништава решење Покрајинског секретаријата којим је одбијена жалба и предмет враћа надлежном органу на поновно одлучивање.

У поновном поступку, Секретаријат је донео ново решење број III-08-58-510/2016 од 13.08.2020.године, којим се утврђује да је притужиљином сину ББ, кориснику права на породичну инвалиднину као сауживаоцу и кориснику права на увећану породичну инвалиднину, по оцу, палом борцу, вршена неоснована исплата у периоду од 01.12.2013. године до 01.12.2016.године у укупном износу од 1.893.085,00 динара.

На решење Секретаријата од 11.04.2017.године, којим је притужиљином сину, утврђен престанак права на породичну инвалиднину и права на увећану породичну инвалиднину, почев од 31.08.2013.године, притужиља је изјавила жалбу, за коју је од стране другостепеног органа, решењем утврђено да је неблаговремено поднета, а од стране Управног суда решење је потврђено, односно тужба је одбијена.

Секретаријат за јавне службе и социјална питања Градске управе града Панчева је у поновном поступку, када је донео решење од 11.04.2017. године, којим је утврђен престанак права ББ са даном 31.08.2013. године, поступао по примедбама Покрајинског секретаријата, који је става да се под школовањем у смислу Закона о основним правима бораца, војних инвалида и породица палих бораца, подразумева активно учешће у процесу школовања, а не само формални упис школске године, као и по инструкцији Министарства за рад, запошљавање, борачка и социјална питања број: 011-00-207/2016-11 од 23.05.2016. године. Међутим, наведена инструкција Министарства је дата за примену Закона о правима бораца, војних инвалида и чланова њихових породица, који не регулише остваривање права на породичну инвалиднину у конкретном случају, и који се није примењивао приликом доношења решења у конкретном случају.

Секретаријат је службено прибављао податке из школске евиденције о чињеницама везанима за школовање, којом приликом је од школе добио податак да се ББ школске 2015/2016 године налазио на школовању, односно да је последњи пут уписан у наведену школску годину. Наиме, ББ је прву годину школе средњег образовања уписао школске 2010/2011 године, а школске 2012/2013 године је стекао статус ванредног ученика, те је те године завршио другу годину и полагао испите из треће године, али је стао са полагањем испита из здравствених проблема. Школске 2015/16 године је последњи пут био уписан у својству ванредног ученика, а од школске 2016/17 године, именовани више није ученик школе.

Министарство за рад, запошљавање, борачка и социјална питања је актом број: 011-00-141/2018-11 од 20.03.2018. године, упутило стручни став у погледу примене Закона о основним правима бораца, војних инвалида и породица палих бораца, односно у погледу услова за остваривање породичне инвалиднине детета палог борца, наводећи да се сматра да се дете налази на школовању све док подноси потврде школске установе да се налази на школовању.

Притужиља је Секретаријату за сина ББ, за сваку школску годину, достављала потврду о школовању.

Дакле, Покрајински секретаријат за социјалну политику, демографију и равноправност полова је у поступку ревизије, приликом поништавања решења Секретаријата којим ББ почев од 31.08.2016. године, престају права на породичну и увећану породичну инвалиднину, значење законског термина „школовање“, с обзиром да исти није регулисан Законом о основним правима бораца, војних инвалида и породица палих бораца, самовољно тумачио у смислу члана 30. наведеног Закона, који прописује да право на породичну инвалиднину и увећану породичну инвалиднину имају деца, усвојеници, пасторчад - до навршене 15. године живота, односно до завршетка школовања, а најдоцније до навршене 26. године, односно деца палог борца до 27. године живота и заузео став да школовање не подразумева упис школске године, већ активно учешће у истом.

Са свега наведеног, поступање Покрајинског секретаријата представља грубо кршење позитивно-правних прописа и основних начела управног поступка.

**\*\*\***

Приликом утврђивања незаконитости и неправилности у раду Покрајинског секретаријата за социјалну политику, демографију и равноправност полова и упућивања препорука том органу, Заштитник грађана се руководио следећим прописима:

***Закон о општем управном поступку[[6]](#footnote-6):***

* Орган управе поступа на основу закона, других прописа и општих аката ;
* Орган је дужан да правилно, истинито и потпуно утврди све чињенице и околности које су од значаја за доношење законитог и правилног решења;
* Овлашћено службено лице је дужно да по свом уверењу одлучи које чињенице ће узети као доказане, а на основу савесне и брижљиве оцене сваког доказа посебно и свих доказа заједно, као и на основу резултата целокупног поступка ;

***Закон о основним правима бораца, војних инвалида и породица палих бораца[[7]](#footnote-7):***

* Право на породичну инвалиднину и увећану породичну инвалиднину имају чланови уже породице палог борца и то: деца, усвојеници, пасторчад до навршене 15. године живота, односно до завршетка школовања, а најдоцније до навршене 26. године живота, односно деца палог борца до 27. године живота, а ако су неспособни за привређивање – за време док та неспособност траје, под условом да је неспособност наступила пре навршене 15.године, односно 26. године живота, а код деце палог борца до 27. године живота.

***Закон о средњем образовању и васпитању***[[8]](#footnote-8)

* Својство редовног, односно ванредног ученика стиче се уписом у школу сваке школске године;
* Ванредни ученик има право да се упише у одговарајући разред у току школске године.

**\*\*\***

***Да би се могло говорити о било којем праву ученика, неопходно је да он прво стекне својство ученика, а исто се стиче уписом у школу сваке школске године.***

***Школовање подразумева стицање својства ученика, како редовног, тако и ванредног ученика.***

Заштитник грађана је у поступку контроле правилности и законитости рада Покрајинског секретаријата за социјалну политику, демографију и равноправност полова, утврдио да је исти у поступку ревизије решења, којим ББ престаје право на породичну инвалиднину и право на увећану породичну инвалиднину, почев од 31.08.2016. године, незаконито и неправилно поступио, на тај начин што је поништио наведено решење и предмет вратио првостепеном органу, Секретаријату за јавне службе и социјална питања градске управе града Панчева на поновни поступак и одлучивање, наводећи да се под школовањем у смислу Закона о основним правима бораца, војних инвалида и породица палих бораца, подразумева активно учешће у процесу школовања, а не само упис школске године.

Из свега наведеног произлази да је Покрајински секретаријат за социјалну политику, демографију и равноправност полова прекршио правила управног поступка, принципе добре управе и неправилно је применио материјално право на штету остваривања и заштите права грађанина ББ, односно својим поступањем је довео до утврђивања обавезе повраћаја исплаћених новчаних средстава од дана када је ББ постао ванредан ученик, те се од Покрајинског секретаријата очекује да предузме мере да се такви пропусти у раду више не понављају, односно да у свом будућем раду поступа у складу са позитивно-правним прописима и начелима добре управе, а што ће довести до унапређења заштите права грађана и остварењу циља добре управе којој стремимо.

Како би се отклонио пропуст у раду, неопходно је да Покрајински секретаријат поступи по Закону о општем управном поступку који је се примењивао у време доношења правноснажног решења у конкретном случају, а у вези са Законом о правима бораца, војних инвалида и породица палих бораца, а Секретаријат за јавне службе и социјална питања Градске управе града Панчево неопходно је да поступи по важећем Закону о општем управном поступку.

Закон о општем управном поступку („Сл. лист СРЈ“, бр.33/97 и 31/2001 и “Сл. гласник РС“, бр.30/2010), чије су се одредбе у конкретном случају примењивале у време доношења правноснажног решења, прописује следећа ванредна правна средства: 1.) Понављање поступка 2.) Мењање и поништавање решења у вези са управним спором; 3.) Поништавање и укидање по основу службеног надзора; 4.) Укидање и мењање правноснажног решења уз пристанак или по захтеву странке; 5.) Оглашавање решења ништавим.

Ванредна правна средства прописана важећим Законом о општем управном поступку („Сл. гласник РС“, бр. 18/2016 и 95/2018) су: 1.)Мењање и поништавање решења у вези са управним спором; 2.)Понављање поступка; 3.)Поништавање коначног решења; 4.)Укидање решења; 5.)Поништавање, укидање или мењање правноснажног решења на препоруку Заштитника грађана.

Ценећи утврђене чињенице и релевантне прописе, Заштитник грађана је, применом чл. 31. ст. 2. Закона о Заштитнику грађана, Покрајинском секретаријату за социјалну политику, демографију и равноправност полова и Секретаријату градске управе града Панчева, упућује препоруке, ради отклањања уочених недостатака у раду, спречавања истоветних и сличних пропуста у будућности и унапређивања рада органа управе.

|  |
| --- |
| ЗАМЕНИК ЗАШТИТНИКА ГРАЂАНА  Јелена Стојановић |

1. („Сл. гласник РС“ бр. 98/06) [↑](#footnote-ref-1)
2. („Сл. гласник РС“ бр. 79/05 и 54/07) [↑](#footnote-ref-2)
3. („Сл.лист СРЈ“, бр.33/97 и 31/2001 и „Сл.гласник РС“, бр.30/2010) [↑](#footnote-ref-3)
4. (Служ.белешка о надзору, дел.број 32811) [↑](#footnote-ref-4)
5. (Служ.белешка о надзору, дел.бр.978) [↑](#footnote-ref-5)
6. Чл. 5., 8. и 10. Закона о општем управном поступку („Сл. лист СРЈ“, бр.33/97 и 31/2001 и “Сл. гласник РС“, бр.30/2010) [↑](#footnote-ref-6)
7. Чл. 30. Закона о основним правима бораца, војних инвалида и породица палих бораца ("Сл. лист СРЈ", бр. 24/98 и 25/2000 и „Сл. гласник РС“, бр.101/2005, 111/2009 и 50/2018) [↑](#footnote-ref-7)
8. Чл. 41. Закона о средњем образовању и васпитању („Сл. гласник РС“, бр.55/2013, 101/2017 и 27/2018) [↑](#footnote-ref-8)